FI Euroopan unionin virallinen lehti C 248/4

Kuulemismenettelystä vastaavan neuvonantajan loppukertomus asiassa COMP/39.401 – E.ON/GDF (1)

2009/C 248/04

Esitän päätösluonnoksesta seuraavat huomautukset:

Väitetiedoksianto ja tutustuminen asiakirja-aineistoon

Komissio antoi 9 päivänä kesäkuuta 2008 väitetiedoksiannon, joka oli osoitettu Gaz de France SA:lle (”GDF”), E.ON AG:lle (”E.ON AG”) ja E.ON Ruhrgas AG:lle (”E.ON Ruhrgas”) (yhdessä ”E.ON”).

GDF ja E.ON vastaanottivat väitetiedoksiannon 10. kesäkuuta 2008. Väitetiedoksiannon vastaanottajille annettiin alun perin kuusi viikkoa aikaa komission DVD-muodossa olevan aineiston vastaanottopäivästä toimittaa väitetiedoksiantoa koskevat kirjalliset huomautuksensa. Perustellusta pyynnöstä E.ON:n määräaikaa pidennettiin 29 päivään elokuuta 2008 saakka ja GDF:n 8 päivään syyskuuta 2008 saakka

GDF:lle ja E.ON:lle lähetettiin jälkikäteen kaksi 27. maaliskuuta 2009 päivättyä asiaseikkoja koskevaa kirjettä. Molemmat osapuolet pyysivät pidentämään kyseisiin kirjeisiin vastaamiseen asetettua määräaikaa. Kilpailun pääosasto myönsi pidennyksen. Molemmat osapuolet toimittivat vastauksensa ajoissa.

Osapuolet eivät ole tuoneet esille asiakirja-aineistoon tutustumiseen tai aineistoon taikka saatavana oleviin eri kielitoisintoihin liittyviä kysymyksiä tai huomautuksia.

Suullinen kuuleminen

Kaikki menettelyn osapuolet käyttivät oikeuttaan tulla kuulluiksi suullisessa kuulemisessa, joka järjestettiin 14. lokakuuta 2008. Saksan taloudellista strategiaa koskeva GDF:n esitelmä pidettiin GDF:n pyynnöstä suljetuin ovin. GDF toimitti sittemmin ei-luottamuksellisen toisinnon suljetuin ovin pidetystä esitelmästä E.ON:lle.

Päätösluonnos

Päätösluonnoksessa rajoitetaan väitetiedoksiannossa esitetyn väitteen laajuutta päättelemällä, että GDF ja E.ON ovat osallistuneet jatkuvaan ja yhtenäiseen rikkomiseen, joka koskee kaasuntoimitusta MEGAL-kaasuputkea pitkin Saksaan ja Ranskaan, mutta ei koske kaikkea kaasunmyyntiä näillä markkinoilla. Kirjallinen sopimus, jonka katsotaan muodostavan rikkomisen perustan (vuoden 1975 liitekirjeet), liittyy yksinomaan MEGAL-putken rakentamiseen ja toimintaan. Rikkomisen kahta muuta osatekijää, jotka on määritelty väitetiedoksiannossa (nimittäin vuosina 1999–2006 pidetyt korkean tason kokoukset ja osapuolten hyökkäämättömyysstrategiat), on arvioitu päätösluonnoksessa sen selvittämiseksi, ovatko osapuolet monta vuotta myöhemmin kokeneet yhä olevansa sidottuja vuoden 1975 liitekirjeisiin, jolloin kyse olisi yhdestä rikkomisesta, joka perustuu vuoden 1975 liitekirjeiden laittomuuteen. Osapuolille on annettu mahdollisuus esittää muun muassa näkökantansa väitteen tästä rakenteesta.

Saksan osalta määrätään sakkoja ajanjaksolta huhtikuusta 1998 syyskuuhun 2005 ja Ranskan osalta elokuusta 2000 syyskuuhun 2005.

Käsitykseni mukaan päätösluonnoksessa käsitellään ainoastaan sellaisia väitteitä, joista osapuolet ovat voineet esittää näkemyksensä.

Edellä esitetyn perusteella katson, että tässä asiassa on noudatettu kaikkien osapuolten oikeutta tulla kuulluksi.

Brysselissä 29 päivänä kesäkuuta 2009. Karen WILLIAMS

(1) Laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen 2001/462/EY, EHTY 15 ja 16 artiklan mukaisesti (EYVL L 162, 19.6.2001, s. 21).